text: Ingen Jokri Park - endnu
  19 marts 2010 kl. 09.08
  Vejle Boldklub forklarer nu, at navngivningen af Vejle Stadion endnu ikke ligger fast.
  I går fortalte Vejle Boldklub om en ny sponsoraftale med Johnny Kristiansen, indehaver af Jokri A/S, der blandt andet indebar et nyt navn til Vejle Stadion, nemlig Jokri Park.
  Det fik dog Kulturudvalgsformanden fra Vejle Kommune, Dan Arnløv, op af stolen. Han mente ikke, Vejle Boldklub havde ret til at sælge navnet, idet de kun bor til leje på stadion, der er ejet af Stadion-Fonden under Vejle Kommune.
  
  En misforståelse
  I en pressemeddelelse melder Vejle Boldklub dog nu ud, at der må være tale om en misforståelse, og at så længe et nyt navn ikke miskrediterer Vejle Stadion, så har boldklubben tilladelse til at sælge navnet som en del af en sponsorpakke.
  Vejle Boldklub vil nu holde et afklarende møde med Stadion-Fonden så alle juridiske detaljer kan komme på plads. Indtil da er navnet på Vejle Stadion dog stadig bare Vejle Stadion.
  